Vampumas
Vampumas – Šiaurės Amerikos rytų pakrantės indėnų susižinojimo, mainų priemonė. Tai ant siūlų suvertų kriauklių ryšulys. Iš tokių siūlų nupintomis juostomis būdavo susijuosiama lyg diržais. Susižinoma būdavo pagal kriauklių skaičių, spalvą, geometrinius derinius, raštus (pvz., raudonas kirvis juodame fone reikšdavo karo paskelbimą, raudona kriauklė reikšdavo karą, balta – taiką, laimę ir kt.). Žodis vampumas (wampum) yra trumpinys nuo wampumpeag, kuris algonkinų kalboms (masačiusetsų, narangasetų) reiškė „balti siūlai (su kriauklėmis)“.